bluuebunny/crossref_metadata_2025 huggingface dataset:
Η επίδραση των θεσμικών μεταρρυθμίσεων της τοπικής αυτοδιοίκησης στην οργάνωση και στην ανάπτυξη του οικονομικού χώρου
Authors: Ιωαννίδης Παναγιώτης
Published: August 2021

Η διατριβή πραγματεύεται την επίδραση που άσκησαν οι θεσμικές μεταρρυθμίσεις τηςτοπικής αυτοδιοίκησης στον οικονομικό χώρο. Μελέτη περίπτωσης της διατριβής είναι ηπεριφέρεια της Ανατολικής Μακεδονίας και Θράκης, η οποία αντιμετωπίζει σημαντικάπροβλήματα ανάπτυξης. Η έρευνα εστιάζει στις αναδιατάξεις που προήλθαν μέσω τηςεφαρμογής των μεταρρυθμίσεων του “Καποδίστρια” και του “Καλλικράτη” στις τοπικέςσυνεργατικές στρατηγικές.Το ερευνητικό αντικείμενο της διατριβής οριοθετείται στις επιδράσεις που δέχτηκανοι τυπικοί και άτυποι θεσμοί συνεργασίας με σκοπό να λειτουργήσουν ως προσδιοριστικοίσυντελεστές της περιφερειακής ανάπτυξης. Η ελάττωση των κεντρικών ρυθμιστικών πολιτικών εκ μέρους του κεντρικού κράτους σε συνδυασμό με την αντικατάσταση του φορντισμού από πιο ευέλικτες μορφές παραγωγής, δημιούργησαν ένα νέο πλαίσιο περιφερειακής ανάπτυξης. Η συμμετοχή των τοπικών δρώντων σε στρατηγικές συνεργασίας απέκτησε μείζονα υπόσταση ενώ ο ρόλος της τοπικής και περιφερειακής διοίκησης αναβαθμίστηκε έντονα.Η μεθοδολογία που χρησιμοποιείται βασίζεται τόσο σε πρωτογενή όσο και σε δευτερογενή έρευνα με τη Θεωρία Παιγνίων να έχει κεντρικό ρόλο στην ερευνητική μεθοδολογία. Η ισορροπία του παιγνίου τονίζει την σπουδαιότητα της μεταρρύθμισης του Καλλικράτη, υποδεικνύοντας ότι συνιστά ένα σημαντικό βήμα προς την περιφερειοποίησητης ελληνικής τοπικής αυτοδιοίκησης. Εντονότερη επίδραση, από αμφότερες τις μεταρρυθμίσεις δέχτηκαν οι τυπικοί θεσμοί (διακυβερνητική συνεργασία, τοπική αυτοδιοίκηση), παρά οι άτυποι θεσμοί (κοινωνικό κεφάλαιο, τοπική επιχειρηματικότητα). Η μεταρρύθμιση του Καποδίστρια άσκησε αμεσότερες επιδράσεις στις τοπικές συνεργατικές δράσεις, καθώς θεμελίωσε τη διαδρομή εξάρτησης διευκολύνοντας την υλοποίηση του Καλλικράτη. Σημειώνεται ότι η αξιοπιστία των απαντήσεων που έδωσαν οι τοπικοί δρώντες βρέθηκε σχεδόν για όλες τις μεταβλητές σε υψηλά επίπεδα.Οι προτάσεις πολιτικής που υποστηρίζει η διατριβή τονίζουν την αναγκαιότητα για ενίσχυση της χρηματοοικονομικής αυτονομίας της τοπικής και περιφερειακής διοίκησης.Ακόμη, σημαντικές βελτιώσεις μπορούν να επιτευχθούν μέσω της αναδιάταξης του χάρτη των τοπικών συνεργασιών, με τα ανώτατα εκπαιδευτικά ιδρύματα να διαδραματίζουν καίριο ρόλο. Τέλος η πρόσδεση των δρώντων σε μια ευρύτερη κοινωνική δικτύωση δύναται να δημιουργήσει θετικότερες συνθήκες για περιφερειακή ανάπτυξη στην Ανατολική Μακεδονία και Θράκη.
Οικολογία σερπεντινικών εδαφών
Authors: Αδαμίδης Γεώργιος
Published: August 2021

ΤΟ ΑΝΤΙΚΕΙΜΕΝΟ ΤΗΣ ΠΑΡΟΥΣΑΣ ΔΙΑΤΡΙΒΗΣ, ΠΟΥ ΑΦΟΡΑ ΣΤΗΝ ΟΙΚΟΛΟΓΙΑ ΤΩΝ ΣΕΡΠΕΝΤΙΝΙΚΩΝ ΕΔΑΦΩΝ, ΔΙΑΡΘΡΩΝΕΤΑΙ ΣΕ ΤΡΙΑ ΕΠΙΠΕΔΑ ΜΕΛΕΤΗΣ: (Α) ΣΕ ΓΕΝΕΤΙΚΟ ΕΠΙΠΕΔΟ ΠΡΟΣΔΙΟΡΙΣΤΗΚΑΝ ΟΙ ΔΙΑΦΟΡΕΣ ΣΤΗ ΔΟΜΗ ΤΩΝ ΠΛΗΘΥΣΜΩΝ ΤΟΥ ΕΝΔΗΜΙΚΟΥ ΕΙΔΟΥΣ ΤΗΣ ΛΕΣΒΟΥ Alyssum lesbiacum, ΠΟΥ ΕΙΝΑΙ ΥΠΕΡΣΥΣΣΩΡΕΥΤΗΣ ΝΙΚΕΛΙΟΥ, (Β) ΣΕ ΕΠΙΠΕΔΟ ΠΛΗΘΥΣΜΟΥ, ΕΞΕΤΑΣΤΗΚΑΝ ΟΙ ΔΙΑΦΟΡΕΣ ΣΤΗ ΦΑΙΝΟΛΟΓΙΑ ΚΑΙ ΣΤΗΝ ΑΝΑΠΑΡΑΓΩΓΙΚΗ ΕΚΡΟΗ ΤΩΝ ΔΙΑΚΡΙΤΩΝ ΠΛΗΘΥΣΜΩΝ ΤΟΥ A. lesbiacum ΚΑΘΩΣ ΚΑΙ ΣΤΑ ΛΕΙΤΟΥΡΓΙΚΑ ΧΑΡΑΚΤΗΡΙΣΤΙΚΑ ΕΙΔΩΝ ΠΟΥ ΑΠΑΝΤΩΝΤΑΙ ΣΕ ΣΕΡΠΕΝΤΙΝΙΚΑ ΚΑΙ ΜΗ ΣΕΡΠΕΝΤΙΝΙΚΑ ΕΔΑΦΗ ΚΑΙ (Γ) ΣΕ ΕΠΙΠΕΔΟ ΚΟΙΝΟΤΗΤΑΣ ΚΑΙ ΟΙΚΟΣΥΣΤΗΜΑΤΟΣ ΔΙΕΡΕΥΝΗΘΗΚΕ Η ΥΠΑΡΞΗ ΔΙΑΦΟΡΟΠΟΙΗΣΕΩΝ ΣΤΗ ΔΟΜΗ ΤΗΣ ΒΛΑΣΤΗΣΗΣ ΚΑΙ ΣΕ ΒΑΣΙΚΕΣ ΟΙΚΟΣΥΣΤΗΜΙΚΕΣ ΔΙΕΡΓΑΣΙΕΣ (ΠΑΡΑΓΩΓΙΚΟΤΗΤΑ, ΑΠΟΔΟΜΗΣΗ) ΣΕ ΣΕΡΠΕΝΤΙΝΙΚΑ ΚΑΙ ΜΗ ΣΕΡΠΕΝΤΙΝΙΚΑ ΕΔΑΦΗ. ΣΕ ΕΠΙΠΕΔΟ ΕΦΑΡΜΟΓΗΣ, ΔΙΕΡΕΥΝΗΘΗΚΕ Η ΙΚΑΝΟΤΗΤΑ ΦΥΤΟΕΞΑΓΩΓΗΣ ΝΙΚΕΛΙΟΥ ΑΠΟ ΤΟ A. lesbiacum, ΜΕ ΣΤΟΧΟ ΤΗ ΧΡΗΣΗ ΤΟΥ ΣΤΗ ΦΥΤΟΕΞΥΓΙΑΝΣΗ ΡΥΠΑΣΜΕΝΩΝ ΕΔΑΦΩΝ.
Μελέτη μηχανισμών μεταγωγής σήματος μετά από επίδραση χημειοθεραπευτικών παραγόντων στον ανθρώπινο καρκίνο
Authors: Καρκούλης Παναγιώτης
Published: August 2021

Στο πλαίσιο της συγκεκριμένης διατριβής μελετήθηκε η επίδραση επιλεγμένων μελών των ανσαμυκινών τύπου βενζοκινόνης σε καρκινικές κυτταρικές σειρές ανθρώπινης ουροδόχου κύστης διαφορετικού βαθμού κακοήθειας και γενετικού υποβάθρου. Οι μοριακοί χειρισμοί που πραγματοποιήθηκαν για την ανάλυση της επίδρασης των συγκεκριμένων παραγόντων σε in vitro καλλιέργειες κυτταρικών σειρών ουροδόχου κύστης περιελάμβαναν: αντιδράσεις κυτταρομετρίας ροής (FACS), δοκιμασίες προσδιορισμού κυτταρικής βιωσιμότητας (MTT), ανοσοστυπώματα Western, ημι-ποσοτικές αλυσιδωτές αντιδράσεις πολυμεράσης (RT-PCR), δοκιμασίες μεταβολής ηλεκτροφορητικής ικανότητας λόγω πρόσδεσης (EMSA), ανοσοκυτταροχημεία και συνεστιακή σαρωτική μικροσκοπία laser, δοκιμασίες «επούλωσης» πληγής, δοκιμασίες προσδιορισμού λυσοσωμικής ενεργότητας και ολική πρωτεωμική ανάλυση. Συνοπτικά, αναδείχθηκαν οι μηχανισμοί απόκρισης των καρκινικών κυττάρων ουροδόχου κύστης στην φαρμακο-επαγόμενη αναστολή της Hsp90 από τα αντιβιοτικά ανσαμυκίνης, καθώς και η δοσο-εξαρτώμενη μειορύθμιση των επιμέρους πρωτεϊνών-«πελατών» της. Αποκαλύφθηκε η πολυδιάστατη επίδραση της Hsp90 αναστολής σε ολόκληρο το φάσμα της κυτταρικής φυσιολογίας, με την ανάσχεση πολλαπλών σηματοδοτικών μονοπατιών, οδηγώντας σε καταστολή των φαινοτυπικών χαρακτηριστικών του καρκίνου, ενώ πραγματοποιήθηκε η αποκάλυψη νέων βιολογικών δεικτών για την κλινική σταδιοποίηση του καρκίνου της ουροδόχου κύστης. Τέλος, παρουσιάστηκαν πειραματικά στοιχεία τα οποία αντικατοπτρίζουν την υψηλή θεραπευτική αξία και κλινική σπουδαιότητα των ανσαμυκινών τύπου βενζοκινόνης, αναδεικνύοντας τον κεντρικό ρόλο τους στη σύγχρονη στοχευμένη θεραπεία του καρκίνου της ουροδόχου κύστης, και ενδεχομένως άλλων τύπων ανθρώπινης νεοπλασματικής εξαλλαγής.
Διερεύνηση γονιδίων που ενέχονται στον υπερτροφικό φαινότυπο οστεοαρθριτικών χονδροκυττάρων
Authors: Παπαθανασίου Ιωάννα
Published: August 2021

Σκοπός: Αντικείμενο της διατριβής αποτέλεσε η διερεύνηση της μοριακής βάσης της υπερτροφίας των οστεοαρθριτικών χονδροκυττάρων μέσω της μελέτης της έκφρασης γονιδίων που επάγουν την υπερτροφία, όπως η ΒΜΡ-2 και η β-κατενίνη, των εμπλεκόμενων μηχανισμών που ελέγχουν τη δράσης τους, καθώς και η αναστολή της έκφρασής τους με τη χρήση microRNAs. Μεθοδολογία: Ο προσδιορισμός της έκφρασης γονιδίων που συμμετέχουν στο σηματοδοτικό μονοπάτι των ΒΜΡs και της β-κατενίνης έγινε με τις μεθόδους της real-time PCR και του Western blot. Η μελέτη της αλληλεπίδρασης των παραπάνω μορίων έγινε με τη χορήγηση BMP-2 και LiCl στα χονδροκύτταρα και με τη μέθοδο της Ανοσοκαθίζησης της χρωματίνης. Τέλος, έγινε χορήγηση του miR-140 στα χονδροκύτταρα προκειμένου να διερευνηθεί ο ρόλος του στη γονιδιακή ρύθμιση της ΒΜΡ-2. Αποτελέσματα: Παρατηρήθηκε αυξημένη έκφραση της BMP-2, του BMPR-IA, του LRP-5 και του LEF-1 στα ΟΑ χονδροκύτταρα συγκριτικά με τα φυσιολογικά. Η επαγωγή με ΒΜΡ-2 στα χονδροκύτταρα επέφερε αύξηση της έκφρασης του LRP-5 και της ενεργούς μορφής της β-κατενίνης ενώ ανάλυση του υποκινητή του LRP-5, έδειξε για πρώτη φορά, ότι διαθέτει περιοχές δέσμευσης των μεταγραφικών παραγόντων Smad1/5/8. Επίσης, διαπιστώθηκε πως η ενεργοποίηση της β-κατενίνης από την ΒΜΡ-2 επάγει την έκφραση των καταβολικών ενζύμων MMP-9, 13, 14, ADAMTS-5 και του δείκτη υπερτροφίας COL10A1 και παρατηρήθηκε πως τα ανωτέρω γονίδια αποτελούν άμεσους στόχους του σηματοδοτικού μονοπατιού της β-κατενίνης καθώς βρέθηκαν θέσεις σύνδεσης του μεταγραφικού παράγοντα LEF-1, μέσω του οποίου ασκεί τη δράση της η β-κατενίνη, στους υποκινητές των γονιδίων. Τέλος, η χορήγηση του miR-140 στα οστεοαρθριτικά χονδροκύτταρα επέφερε μείωση της έκφρασης της BMP-2 με αποτέλεσμα την αναστολή της ενεργοποίησης του σηματοδοτικού μονοπατιού της β-κατενίνης και όλων των μορίων που επάγονται από αυτή και οδηγούν στον εκφυλισμό του αρθρικού χόνδρου. Συμπεράσματα: Αναδείχτηκε η εκτεταμένη ενεργοποίηση των σηματοδοτικών μονοπατιών της ΒΜΡ-2 και της β-κατενίνης στα ΟΑ χονδροκύτταρα η οποία οδηγεί στην αύξηση της μεταβολικής δραστηριότητας των χονδροκυττάρων και στην ωρίμανση τους σε υπερτροφικά. Τέλος, το miR-140 μέσω της αναστολής της έκφρασης της BMP-2 και όλων των διαδικασιών που επάγονται από τη δράση της και οδηγούν στον εκφυλισμό του αρθρικού χόνδρου, προτείνεται ως πιθανός θεραπευτικός στόχος για την αναστολή της εξέλιξης της ΟΑ σε πρώιμα στάδια.
Τουριστική ανάπτυξη και ειδικές μορφές τουρισμού
Authors: Βασιλείου Μαγδαληνή
Published: August 2021

Η σκοπιμότητα της παρούσας διατριβής προσδιορίζεται στην διερεύνηση και την οριοθέτηση του Τουρισμού Ευεξίας στην Ελληνική αγορά, σε επίπεδο χαρακτηριστικών της ζήτησης αλλά και δόμησης της προσφοράς. Αναζητούνται οι συσχετισμοί εκείνοι μεταξύ προσδιορισμένων μεταβλητών και δομών οι οποίοι αφορούν στη διαμόρφωση των κινήτρων των τουριστών για το ταξίδι της ευεξίας, τους προσδιοριστικούς παράγοντες και τα επίπεδα της ικανοποίησης των τουριστών, τον συσχετισμό του Τουρισμού Ευεξίας με άλλες Ειδικές και Εναλλακτικές Μορφές Τουρισμού, με τον μαζικό τουρισμό αλλά και την αυτόνομη ανάπτυξή του. Παράλληλα, στόχευσε στην ανάδειξη προσδιοριστικών παραγόντων της τουριστικής συμπεριφοράς και στην οριοθέτηση των στοιχείων εκείνων (δημογραφικών, προσδοκιών κ.α.) τα οποία διαμορφώνουν τα κίνητρα και την αξία που αποδίδεται στην αναζήτηση της ευεξίας μέσα από την ταξιδιωτική εμπειρία. Επιπλέον, σε επίπεδο τουριστικής προσφοράς διερευνώνται στοχευμένα οι δομές των ξενοδοχείων 4*-5* τα οποία προσφέρουν υπηρεσίες ευεξίας, η επιχειρησιακή και γενικότερη στρατηγική τους ανάλογα με τον τύπο τους, η διασύνδεση με Ειδικές και Εναλλακτικές Μορφές Τουρισμού και τα κλαδικά τους προβλήματα. H πρωτογενής έρευνα ήρθε να καλύψει τα κενά που παρουσίαζε η βιβλιογραφία σχετικά με τις διαστάσεις του τουρισμού ευεξίας σε παραδοσιακούς προορισμούς μαζικού και ιαματικού τουρισμού. Συγκεκριμένα, η επιβεβαίωση του πολυκινητρικού χαρακτήρα του τουρίστα υπογράμμισε την δυναμική της προοπτικής της ολιστικής αντιμετώπισης τόσο του τουρισμού ευεξίας όσο και της διασύνδεσής του με άλλες Ειδικές και Εναλλακτικές μορφές τουρισμού ή τον μαζικό τουρισμό. Η πολύπλοκη φύση της ευεξίας και του προϊόντος που την στοιχειοθετεί οδηγεί στην διερεύνηση ομάδων επιχειρήσεων και της δομής αυτών οι οποίες πρόσφατα προσανατολίστηκαν σε στρατηγικές ανάπτυξης και διαφοροποίησης. Σε κάθε περίπτωση, η προσφορά αυτής της διατριβής φιλοδοξεί να προσδιοριστεί στο πλαίσιο της επιβεβαίωσης της ιδιαίτερης δυναμικής που έχει ο τουρισμός ευεξίας ως μορφή τουρισμού ειδικού ενδιαφέροντος ακόμα και σε έναν προορισμό όπως είναι η Ελλάδα η οποία έχει καθοριστεί - στη συνείδηση τόσο της τουριστικής ζήτησης όσο και της τουριστικής προσφοράς - με απόλυτους όρους ανάπτυξης μαζικού τουρισμού.
Study of the Tnfα allele homologous pairing in murine macrophages
Authors: Στρατήγη Καλλιόπη
Published: August 2021

Αρκετά δια-αλληλικά φαινόμενα έχουν περιγραφεί στο παρελθόν, παρότι ο ρόλος τους στη ρύθμιση γονιδίων δεν έχει ακόμα αποσαφηνιστεί. Ένα τέτοιο σπάνιο φαινόμενο στα θηλαστικά είναι η σωματική ομόλογη αλληλεπίδραση. Μελετήσαμε την ομόλογη αλληλεπίδραση του γενετικού τόπου του Tnfα σε μακροφάγα ποντικού ενεργοποιημεένα με λιποπολυσακχαρίτη (LPS) και βρήκαμε ότι συμβαίνει νωρίς κατά την ενεργοποίηση και πριν την αλλαγή της έκφρασης του Tnfα γονιδίου από μόνο- σε δι-αλληλική. Ο προτεινόμενος ρυθμιστικός μηχανισμός περιλαμβάνει δύο συμπληρωματικά μεγάλα μη-κωδικά RNAs που μεταγράφονται από τον LT/TNF γενετικό τόπο, μια πρωτεϊνική κινάση με δυνατότητα ενεργοποίησης από απόσταση και μια πρωτεΐνη που θεωρείται να είναι το ομόλογο του παράγοντα GAGA της Δροσόφιλα, στα θηλαστικά. Πιστεύουμε ότι η ομόλογη αλληλεπίδραση, ως μέρος της γονιδιωματικής οργάνωσης των θηλαστικών θα έχει γενικότερο ενδιαφέρον και προτείνουμε ένα μηχανισμό για τη ρύθμιση της γονιδιακής έκφρασης από μόνο- σε δι-αλληλική.
Τα event - εκδηλώσεις ως τουρισμός ειδικού ενδιαφέροντος και ως δραστηριότητα ελεύθερου χρόνου
Authors: Σκούλτσος Σοφοκλής
Published: August 2021

Σκοπός της παρούσας διατριβής είναι να προσεγγιστεί η επίσκεψη σε φεστιβάλ και event τόσο από τη σκοπιά του τουρισμού όσο και από τη σκοπιά του ελεύθερου χρόνου. Επιπροσθέτως, το ζητούμενο είναι να διερευνηθούν και να καταγραφούν τα βασικά στοιχεία που συνθέτουν το πλαίσιο εντός του οποίου υλοποιείται ένα φεστιβάλ στην ελληνική πραγματικότητα. Εξαιτίας των ποικίλων χαρακτηριστικών του συγκεκριμένου τομέα και της πολυεπιστημονικής προσέγγισης που απαιτείται, προκύπτουν ιδιαιτερότητες που παρουσιάζουν εξαιρετικό ερευνητικό ενδιαφέρον τόσο από την πλευρά της διοργάνωσης όσο και από τη μελέτη των φεστιβάλ ως τουρισμός ειδικού ενδιαφέροντος.Η διεθνής εμπειρία έχει αναδείξει τις θετικές επιπτώσεις υλοποίησης των φεστιβάλ στην κοινωνία, την οικονομία, τον τουρισμό και τον πολιτισμό της περιοχής υποδοχής. Επιπροσθέτως, έχουν καταγραφεί και οι βέλτιστες πρακτικές που απαιτούνται για τη μέγιστη αξιοποίηση των φεστιβάλ ως εργαλεία ανάπτυξης. Παρόλα αυτά, τα φεστιβάλ επηρεάζονται άμεσα από τις συνεχείς αλλαγές που πραγματοποιούνται σε κάθε κοινωνία και οικονομία, γεγονός που δημιουργεί συνεχώς νέα δεδομένα. Ως εκ τούτου προκύπτει και η ανάγκη αποτύπωσης των χαρακτηριστικών ζήτησης και προσφοράς σε διαφορετικά χρονικά και γεωγραφικά σημεία.Στην παρούσα διατριβή πραγματοποιείται, αρχικά, η ανάλυση της διεθνούς βιβλιογραφίας σε θέματα ορισμού των event/ εκδηλώσεων και φεστιβάλ και των μορφών τουρισμού που συνδέονται με αυτά. Επιπλέον, αναλύονται θεωρίες τουριστικών κινήτρων και προσεγγίζεται η έννοια του ελεύθερου χρόνου, της διαχείρισης εκδηλώσεων και του event μάρκετινγκ. Αναφορικά με την πρωτογενή έρευνα, αρχικά παρουσιάζεται η μεθοδολογία που ακολουθήθηκε και έπειτα τα αποτελέσματα από την έρευνα κοινού που πραγματοποιήθηκε σε τρία από τα μεγαλύτερα μουσικά φεστιβάλ της Ελλάδας. Η έρευνα εστίασε στα χαρακτηριστικά του κοινού και στις δυνατότητες τμηματοποίησης των επισκεπτών σε ομάδες βάσει των κινήτρων τους. Για την επεξεργασία των απαντήσεων χρησιμοποιήθηκαν οι μέθοδοι της παραγοντικής ανάλυσης, της ανάλυσης σε ομάδες, της ανάλυσης διάκρισης καθώς επίσης και επιπρόσθετοι στατιστικοί έλεγχοι. Επιπροσθέτως, παρουσιάζονται τα αποτελέσματα από προσωπικές συνεντεύξεις με κύριους πληροφορητές. Σε αυτές καταγράφηκαν οι απόψεις και οι εκτιμήσεις ακαδημαϊκών και εμπλεκομένων με τη διοργάνωση, σε θέματα που άπτονται της προσφοράς αλλά και της ζήτησης του τομέα των φεστιβάλ και των ειδικών και εναλλακτικών μορφών τουρισμού εν γένει.
Καμπύλη απόδοσης και κρατικά ομόλογα
Authors: Ρες Στυλιανός
Published: August 2021

Στην παρούσα διατριβή αναδεικνύεται ο ρόλος της καμπύλης απόδοσης με σημείο αναφοράς την προγνωστική της ικανότητα τόσο σε μακροοικονομικά μεγέθη όσο και στην πρόβλεψη των επιτοκίων στη διατραπεζική αγορά. Διεξάγεται σύγκριση των κυριότερων μεθοδολογιών υπολογισμού και τυποποίησης της καμπύλης απόδοσης και στη συνέχεια ορίζονται υποδείγματα πρόβλεψης για τους ρυθμούς ανάπτυξης και για τη βιομηχανική παραγωγή στην οικονομία των ΗΠΑ και της Γερμανίας καθώς και για υπολογισμό της πιθανότητας ύφεσης. Στη διατριβή εισάγονται υποδείγματα πρόβλεψης αυτών των μεγεθών αναπτύσσοντας και επεκτείνοντας την κλασσική τεχνική πρόβλεψης με την κλίση της καμπύλης απόδοσης. Ακόμα, ερευνάται με τους κατάλληλους οικονομετρικούς ελέγχους ο τρόπος διασύνδεσης και αλληλεπίδρασης δύο καμπυλών απόδοσης καθώς και ο τρόπος σύνδεσης των βραχυπρόθεσμων επιτοκίων με σκοπό την εκτίμηση τους για ορισμένες χρονικές περιόδους στο μέλλον.
Απομόνωση δραστικών εκχυλισμάτων, τμημάτων των φυτών Abies alba και Viscum album subsp. abietis και μελέτη των επιδράσεών τους στον πολλαπλασιασμό κακοηθών σαρκωματικών κυττάρων και σαρκωμάτων επιμύων
Authors: Ζελοβίτης Ιωάννης
Published: August 2021

Μελετήσαμε τις βιολογικές δράσεις ενός μικτού εκχυλίσματος από τους ιστούς των φυτών Viscum album & Abies alba σε μια σειρά in vitro, in vivo και ex vivo μοντέλων καρκίνου. Ως εκχυλιστικό μέσο χρησιμοποιήσαμε κυρίως την αιθυλική αλκοόλη, αλλά και το υποζέον νερό (95 οC) σε συνδυασμό με τη λειοφυλίωση. Οι νεοπλασματικές σειρές που χρησιμοποιήθηκαν για τα in vitro πειράματα ήταν μια σειρά λειομυοσαρκωματικών κυττάρων (LMS) επίμυος Wistar και η λευχαιμική σειρά L–210. Επίσης χρησιμοποιήθηκε για την μελέτη της κυτταροτοξικότητας των λεμφοκυττάρων ΝΚ η ερυθρολευχαιμική σειρά Κ-562. Τα εκχυλίσματα φυτικών ιστών που μελετήθηκαν ήταν: φύλλων, βλαστών, καρπών (Viscum album) και φύλλων, φλοιού, ξύλου (Abies alba). Τέλος μελετήθηκε ένα μικτό εκχύλισμα των δύο φυτών, τόσο ως προς τη κυτταροτοξικότητά του in vitro, όσο και προς τις αντικαρκινικές και αντικαρκινογόνες του ιδιότητες in vivo. Ακόμη μελετήθηκε η δράση του μικτού εκχυλίσματος α) επί της κυτταροτοξικής ικανότητας των NK λεμφοκυττάρων του ανθρώπου, εναντίον νεοπλασματικών κυττάρων της σειράς K-562 και LMS κυττάρων επίμυος Wistar. β) Η αντιμεταστατική του δράση σε ένα in vivo μοντέλο μετάστασης με ενδοφλέβια έγχυση LMS κυττάρων και σε ένα in vitro μοντέλο αιματογενούς μεταστατικής διασποράς, περιλαμβάνον τις αλληλεπιδράσεις μεταξύ νεοπλασματικών κυττάρων και αιμοπεταλίων. γ) Η ολική αντιοξειδωτική του ικανότητα, η ικανότητα αναστολής του ενζύμου 5–LOX, η ικανότητα αναστολής της παραγωγής θρομβοξάνης Α2 και προσταγλανδίνης Ε2 από ανθρώπινα αιμοπετάλια, όπως και από καρκινικά κύτταρα. Τα δεδομένα που προέκυψαν μας δείχνουν ότι το μικτό εκχύλισμα από τους ιστούς των δύο φυτών: 1) Εμφανίζει κυτταροτοξικές ιδιότητες εναντίον των LMS κυττάρων του επίμυος Wistar in vitro. 2) Είναι ισχυρά κυτταροτοξικό απέναντι στην L–210. 3) Είναι ισχυρά κυτταροτοξικό απέναντι στα νεοπλασματικά κύτταρα των όγκων που αναπτύσσονται σε επίμυες Wistar είτε μέσω ενοφθαλμισμού LMS κυττάρων, είτε μέσω έγχυσης 3,4–βενζοπυρενίου. 4) Είναι αντικαρκινογόνο καθόσον αναστέλλει σημαντικά την καρκινογόνο δράση του Β[a]Ρ, μειώνοντας το ποσοστό εμφάνισης κακοηθών όγκων, αλλά και αυξάνοντας το προσδόκιμο επιβίωσης των καρκινοπαθών ζώων. 5) Ενισχύει τη κυτταροτοξική δράση των ΝΚs του ανθρώπου εναντίον καρκινικών κυττάρων Κ-562 και LMS κυττάρων ως στόχων. 6) Αναστέλλει τη μεταστατική διαδικασία στο in vivo μοντέλο μετάστασης στον επίμυ Wistar, αλλά και στο in vitro μοντέλο το σχετικό με τη συσσωρευτική δράση των LMS κυττάρων επί των αιμοπεταλίων του ανθρώπου. 7) Αναστέλλει δοσοεξαρτώμενα την 5-LOX in vitro, καθώς και την κυκλοξυγονάση των ανθρώπινων αιμοπεταλίων και των LMS κυττάρων ex vivo και in vitro αντίστοιχα. 8) Παρουσιάζει αξιόλογη ολική αντιοξειδωτική ισχύ. 9) Διαθέτει πολύ χαμηλή χρόνια τοξικότητα.
Χαρτογράφηση του κέντρου δέσμευσης και μεταφοράς πουρινών των μεταφορέων νουκλεοτιδικών βάσεων-ασκορβικού (ΝΑΤ)
Authors: Γεωργοπούλου Αικατερίνη
Published: August 2021

Η οικογένεια μεταφορέων νουκλεοτιδικών βάσεων-ασκορβικού (ΝΑΤ) περιλαμβάνει πάνω από 2000 δυνητικά μέλη και από αυτά, ελάχιστα έχουν χαρακτηριστεί λειτουργικά και μόνο δύο είναι εκτενώς μελετημένα με μεταλλαξιγένεση, ο μεταφορέας ουρικού/ξανθίνης UapA του ασκομύκητα Aspergillus nidulans και ο μεταφορέας ξανθίνης XanQ της Escherichia coli. Πρόσφατα, παρουσιάσθηκε η πρώτη κρυσταλλική δομή ενός ομολόγου της οικογένειας, του μεταφορέα ουρακίλης UraA. Ως μοριακό εργαλείο στη διατριβή χρησιμοποιήθηκε ο συμμεταφορέας ξανθίνης:Η+, XanQ. Η παρούσα διατριβή εξετάζει διεξοδικότερα ορισμένες από τις θέσεις που φαίνεται να εμπλέκονται άμεσα ή έμμεσα στο κέντρο δέσμευσης υποστρώματος. Πραγματοποιήθηκε αλκυλίωση όλων των θέσεων του μοτίβου-υπογραφή του μεταφορέα XanQ και παρακείμενων περιοχών με N-αιθυλμηλεϊμίδιο (ΝΕΜ), χρησιμοποιώντας μεταλλάγματα μονών κυστεϊνών, και μελετήθηκε η επίδραση της ξανθίνης. Τα πειράματα υποδεικνύουν ότι δύο από τις θέσεις του μοτίβου-υπογραφή βρίσκονται σε άμεση αλληλεπίδραση με το κέντρο δέσμευσης, η Asn-325 και η Gln-324. Η Ala-323 αντιδρά με μια μικρή διαμορφωτική αλλαγή που οδηγεί όμως σε αυξημένη ευαισθησία σε απενεργοποίηση. Επιπρόσθετα τα κατάλοιπα 326-329 και τα κατάλοιπα 332, 333 και 336 εμπλέκονται στο σχηματισμό του μονοπατιού διόδου της πουρίνης, Η μοντελοποίηση της πιθανής δομής του XanQ βάσει της κρυσταλλικής δομής του UraA επιβεβαιώνει ότι η περιοχή αυτή έχει άμεση σχέση με το κέντρο δέσμευσης. Επίσης μελετήθηκε ο ρόλος του C-τελικού ΤΜ του XanQ που βρίσκεται μακριά από το κέντρο δέσμευσης και η πιθανή λειτουργική αλληλεπίδρασή του με κατάλοιπα του μοτίβου-υπογραφή θα πρέπει να είναι έμμεση. Η χίμαιρα N11C1 ανέδειξε τη σημασία στοιχείων του C-τελικού TM για τη λειτουργία και την εξέλιξη του XanQ. Τα κεντρικά κατάλοιπα του C-τελικού ΤΜ, Asn-430 και Ile-432, απαιτούνται για τη σωστή διαμόρφωση και έκφραση του μεταφορέα στη μεμβράνη, το μήκος της ελεύθερης συνδετικής περιοχής μεταξύ των τελευταίων ελίκων α13 και α14 είναι σημαντικό για την ενεργότητα μεταφοράς ξανθίνης και η περικοπή αυτής της αλληλουχίας κατά 11 κατάλοιπα είναι απαραίτητη για να επανέλθει πλήρως η ενεργότητα της χίμαιρας. Τα δεδομένα παρουσιάζουν και εξελικτικό ενδιαφέρον, αφού οι παραπάνω αλλαγές έχουν διαφορετική επίπτωση ανάλογα με το υπόβαθρο όπου πραγματοποιούνται ενώ η σειρά τους έχει καθοριστική σημασία αφού η κάθε μεταλλαγή θα πρέπει να γίνει την κατάλληλη στιγμή ώστε να έχουμε το επιθυμητό αποτέλεσμα.
Η διδασκαλία θεμάτων βιοχημείας στη δευτεροβάθμια εκπαίδευση
Authors: Μαρμαρωτή Παναγιώτα
Published: August 2021

Ένα από τα ερευνητικά αντικείμενα της ιδακτικής των Φυσικών Επιστημών είναι αυτό τηςκαταγραφής των προβλημάτων κατανόησης από τους μαθητές. Στο επιστημονικό πεδίο τηςΒιοχημείας και στη βαθμίδα της ευτεροβάθμιας Εκπαίδευσης, η σχετική έρευνα είναι περιορισμένη.Σκοπός της εργασίας αυτής ήταν να διερευνηθεί αν οι μαθητές στο ελληνικό σχολείο κατανοούν τιςέννοιες του Mεταβολισμού. Για τον σκοπό αυτό σχεδιάστηκε Ερωτηματολόγιο κλειστού τύπου, τοοποίο διερευνά την κατανόηση όλων των επιμέρους διαστάσεων του Mεταβολισμού (Ενέργεια-Τροφή, Μεταβολισμός σε κυτταρικό επίπεδο, ΑΤP ως ενεργειακό νόμισμα, Ρόλος των Ενζύμων) καιεπιτρέπει την εφαρμογή διασταυρούμενης ανάλυσης για τον έλεγχό της. Μετά την αξιολόγησή του, τοερωτηματολόγιo αυτό διακινήθηκε σε 450 μαθητές της Β’ τάξης του Λυκείου.Τα σημαντικότερα αποτελέσματα από την επεξεργασία των απαντήσεων των μαθητών είναι: Το 40% των μαθητών δεν αναγνωρίζει ότι η τροφή που παράγουν τα φυτά με τηΦωτοσύνθεση είναι το μόριο της γλυκόζης, ενώ μόνο το 30% κατανοεί τον ρόλο τηςΚυτταρικής Αναπνοής σχετικά με την εξασφάλιση ενέργειας από όλους τους οργανισμούς. Μόνο το 25% των μαθητών αντιλαμβάνεται πλήρως τη σημασία της έννοιας τουμεταβολισμού σε κυτταρικό επίπεδο, ενώ το 50% δεν αναγνωρίζει ότι οι αντιδράσεις τουμεταβολισμού συνοδεύονται από ενεργειακές μεταβολές και το 40% δεν κατανοεί ότι ταένζυμα δεν συμμετέχουν, ως αντιδρώντα ή προϊόντα, σ’ αυτές. Μόνο το 20% των μαθητών αντιλαμβάνονται τις ενεργειακές μεταβολές που συνδέονται μετον κύκλο του ATP και μόλις το 5% των μαθητών κατανοεί τον ρόλο του ATP ωςενεργειακού νομίσματος. Μόνο το 40% των μαθητών κατανοεί πλήρως τον καταλυτικό ρόλο των ενζύμων. Μόνο το 30% των μαθητών κατανοεί τον τρόπο δράσης των ενζύμων και μόλις το 10%αναγνωρίζει τον ρόλο του ενεργού κέντρου στη δράση αυτή.Οι ίδιοι μαθητές αντιμετωπίζουν σοβαρά προβλήματα κατανόησης των εννοιών της Χημείας.Ενδεικτικά αναφέρουμε ότι: α) δεν κατανοούν πλήρως τη σωματιδιακή φύση της ύλης, β)προσεγγίζουν την έννοια της χημικής αντίδρασης με το αθροιστικό μοντέλο και γ) δεν καταλαβαίνουντι συμβαίνει σε επίπεδο ατόμων και μορίων κατά τη διάρκειά της.
Διερεύνηση της ανοσοτοπογραφικής κατανομής πρωτεϊνών της απόπτωσης και του κυτταρικού κύκλου σε σχέση με την εκτελεστική δυνατότητα της απόπτωσης, σε φυσιολογικό θύμο και σε λεμφοζιδιακή υπερπλασία θύμου
Authors: Δούκας Μιχαήλ
Published: August 2021

Σκοπός: Σκοπός της παρούσας μελέτης ήταν η συστηματική διερεύνηση του πρότυπου έκφρασης στο φυσιολογικό ανθρώπινο θύμο πρωτεϊνών που εμπλέκονται στη ρύθμιση κυτταρικού κύκλου/απόπτωσης και η αναζήτηση παρουσίας αποπτωτικών κυττάρων.Υλικό και μέθοδος: Σε 32 περιπτώσεις φυσιολογικού ανθρώπινου θύμου αδένα διαφόρων ηλικιακών ομάδων μελετήθηκαν ανοσοϊστοχημικά σε ιστολογικές τομές παραφίνης προαποπτωτικές και αντιαποπτωτικές πρωτεΐνες, οι πρωτεΐνες Fas/FasL, η ανενεργής και ενεργοποιημένη μορφή της κασπάσης-3, πρωτεΐνες του κυτταρικού κύκλου και οι πρωτεΐνες p53, Rb-1 και Hdm2. Η τεχνική που χρησιμοποιήθηκε ήταν αυτή της στρεπταβιδίνης-βιοτίνης υπεροξειδάσης και πραγματοποιήθηκε με τη χρήση αυτοματοποιημένου μηχανήματος ανοσοϊστοχημείας (Ventana Benchmark). Ο προσδιορισμός του ποσοστού των κυττάρων που υφίστανται προγραμματισμένο κυτταρικό θάνατο σε συσχέτιση με την κυτταρική μορφολογία, πραγματοποιήθηκε με την ανοσοϊστοχημική χρώση ενεργοποιημένης κασπάσης-3 και με τη μέθοδο in situ σήμανσης TUNEL. Αποτελέσματα: Στα θυμοκύτταρα παρατηρείται μείωση του κυτταρικού δυναμικού πολλαπλασιασμού και αύξηση του δυναμικού επιβίωσης από το φλοιό προς το μυελό. Η αύξηση έκφρασης της κυκλίνης D2 από το φλοιό προς το μυελό, υποδηλώνει συμμετοχή της κυκλίνης D2 στο πρόγραμμα τελικής διαφοροποίησης των θυμοκυττάρων. Στα θυμικά επιθηλιακά κύτταρα παρατηρείται μείωση του πολλαπλασιασμού και αύξηση δυναμικού κυτταρικού θανάτου από το φλοιό προς το μυελό. Η παρουσία όμως ικανού αριθμού θετικών κυττάρων για τις αντιαποπτωτικές πρωτεΐνες bcl2 και FLIPS/L στα μυελικά επιθηλιακά κύτταρα, η απουσία θετικότητας για ενεργοποιημένη κασπάση-3 και η απουσία TUNEL θετικών κυττάρων στα μυελικά επιθηλιακά κύτταρα, υποδηλώνουν ενεργοποίηση αντιαποπτωτικού προγράμματος, το οποίο τους προσφέρει δυναμικό επιβίωσης. Όσον αφορά τα σωμάτια Hassall, αυτά είναι επιθηλιακές δομές τελικής διαφοροποίησης με πολύ χαμηλό δυναμικό πολλαπλασιασμού και απόπτωσης, αλλά με στοιχεία κυτταρικής γήρανσης.Συμπεράσματα: Τα ευρήματά μας αναδεικνύουν τη διαφορετική ανοσοτοπογραφική κατανομή και τις διαφορές των επιπέδων έκφρασης πρωτεϊνών που έχουν κεντρικό ρόλο στη ρύθμιση της απόπτωσης και του κυτταρικού κύκλου στα θυμικά επιθηλιακά κύτταρα και λεμφοκύτταρα, αποκαλύπτουν μεταβολές έκφρασης αυτών των πρωτεϊνών σε σχέση με την κυτταρική διαφοροποίηση των επιθηλιακών και λεμφικών κυττάρων του θύμου και αναδεικνύουν διαφορές προτύπων έκφρασης αυτών των πρωτεϊνών μεταξύ θυμικών επιθηλιακών κυττάρων και λεμφοκυττάρων.
Ανάπτυξη τιτανίας με επιλεγμένη μορφολογία (μορφοσύνθεση) για οξείδωση αέριων ρύπων
Authors: Σοφιανού Μαρία-Βερόνικα
Published: August 2021

Στόχος της παρούσας διατριβής ήταν η παρασκευή κρυστάλλων τιτανίας (TiO2) με επικρατούσα τη φάση του ανατάση και επιλεγμένη μορφολογία (μορφοσύνθεση) για την οξείδωση/διάσπαση αέριων ρύπων. Στη παρούσα εργασία, παρασκευαστήκαν κρύσταλλοι του ανατάση σε μίκρο και νανοκλίμακα με επικρατούσες τις {001} ή {101} ή {010} έδρες του κρυστάλλου. Η δημιουργία των κρυστάλλων επιτεύχθηκε με τη χρήση αυτόκλειστου και την παρουσία χημικών ενώσεων, που προωθούν την επικράτηση των επιθυμητών εδρών του κρυστάλλου του ανατάση. Όταν ο ανατάσης συντίθεται, παρουσία υδροφθορικού οξέος διαμορφώνεται ως επικρατούσα έδρα η {001}, ενώ ο συνδυασμός oleylamine και ελαϊκού οξέος συντελεί στην επικράτηση της {010} έδρας αυτού. Ως πηγή τιτανίου χρησιμοποιήθηκε το τετραφθοριούχο τιτάνιο (TiF4) ή το ισοπροποξείδιο του τιτανίου [Ti(C3H7O)4] τα οποία διαλύονταν είτε σε νερό είτε σε αιθανόλη. Οι κρυσταλλικές μορφολογίες που προέκυψαν μελετήθηκαν και έγινε συγκριτική μελέτη της μικροδομής και των φωτοκαταλυτικών τους ιδιοτήτων.Προσδιορίστηκε η αποδοτικότερη δομή ως προς τη φωτοκατάλυση, στη συνέχεια πραγματοποιήθηκαν στοχευόμενες διεργασίες προκειμένου να αυξηθεί περεταίρω η φωτοκαταλυτική δραστικότητα της μορφολογίας αυτής, είτε με τη πρόσμιξή ιόντων μαγνησίου ή μαγγανίου στο πλέγμα του ανατάση, είτε με τη φωτοεναπόθεση νανοσωματιδίων αργύρου στις {101} έδρες του κρυστάλλου. H δομή και η μορφολογία των κρυστάλλων, μελετήθηκε με μεθόδους XRD, Rietveld Refinement, SEM, TEM, XPS, Raman, BET N2 adsorption/desorption, ενώ το ενεργειακό τους χάσμα προσδιορίστηκε με τις μεθόδους DRS, DFT και PL. Η φωτοκαταλυτική τους δραστικότητα αξιολογήθηκε με βάση την οξείδωση του ανόργανου αέριου ρύπου του μονοξειδίου του αζώτου (ΝΟ) καθώς και στη διάσπαση του οργανικού αέριου ρύπου της ακεταλδεΰδης (CH3CHO).Οι κρύσταλλοι με επικρατούσες τις {001}, ή {010} ή {101} έδρες είχαν μορφολογία πλακιδίων, ραβδίων και τέλος διπλής διπυραμιδικής μορφής αντίστοιχα. Η επιτυχής διαδικασία πρόσμιξης επιβεβαιώθηκε με τη τεχνική φασματοσκοπίας φωτοηελκτρονίων ακτίνων Χ (ΧPS). Όλοι οι κρύσταλλοι του ανατάση χωρίς προσμίξεις εμφάνισαν ενεργειακό χάσμα στα 3.2 eV, ενώ οι κρύσταλλοι με προσμίξεις εμφάνισαν μειωμένο ενεργειακό χάσμα. Όσον αφορά τη φωτοκαταλυτική δραστικότητα των δειγμάτων, οι κρύσταλλοι με επικρατούσες τις {101} έδρες εμφάνισαν αυξημένη φωτονική αποδοτικότητα στην οξείδωση του ΝΟ ενώ οι κρύσταλλοι με επικρατούσες τις {001} έδρες εμφάνισαν αυξημένη φωτονική αποδοτικότητα στη διάσπαση της CH3CHO. Η προσθήκη ιόντων μαγνησίου στο κρυσταλλικό πλέγμα του ανατάση καθώς και η φωτοεναπόθεση νανοσωματιδίων αργύρου στις {101} έδρες του κρυστάλλου, αύξησε τη φωτοκαταλυτική δραστικότητα των δειγμάτων αυτών σε σύγκριση με τον καθαρό κρύσταλλο του ανατάση με έκθεση σε UVA ακτινοβολία, ενώ τα δείγματα με προσμίξεις ιόντων μαγγανίου στο πλέγμα εμφάνισαν φωτοκαταλυτική δραστικότητα με έκθεση στην ορατή ακτινοβολία.
Διέγερση ποσοτικών και ποιοτικών παραμέτρων των σπερματοζωαρίων με φαρμακολογικούς παράγοντες in vivo και in vitro
Authors: Βλαχοπούλου Ευλαλία
Published: August 2021

Ο σκοπός του συνόλου των παρόντων πειραμάτων ήταν να ρίξει φως στις επιδράσεις της τανταλαφίλης, βαρδεναφίλης ή σιλδεναφίλης στην γονιμοποιητική ικανότητα των σπερματοζωαρίων. Αποδείχτηκε ισχυρότατα ότι οι παραπάνω αναστολείς της φωσφοδιεστεράσης 5, στατιστικά σημαντικά ελάττωσαν το ποσοστό των σπερματοζωαρίων με ακέραια χρωματίνη. Αντίθετα, κανένας από τους παραπάνω φαρμακευτικούς παράγοντες δεν επηρέασε στατιστικά σημαντικά τις παραμέτρους κίνησης των σπερματοζωαρίων ή τη διαπερατότητα της μεμβράνης των σπερματοζωαρίων.Σε επιπρόσθετες μελέτες, αποδείχτηκε ότι η χορήγηση των παραπάνω αναστολέων PDE-5, σε πειραματόζωα στατιστικά σημαντικά και επιζήμια, επέδρασε στη δομή της χρωματίνης. Συνδυασμένη χορήγηση τανταλαφίλης και σισπλατίνης ή σιλδεναφίλης και σισπλατίνης είχε όμοιο αποτέλεσμα.Οι παρούσες in vivo και in vitro μελέτες παρέχουν ισχυρότατη απόδειξη για την βλαβερή επίδραση των αναστολέων της PDE-5, στη δομή της χρωματίνης των σπερματοζωαρίων.
Συμπληρωματικές μορφές στους αττικούς ναΐσκους της Κυβέλης
Authors: Κατσαούνου Συλβάνα
Published: August 2021

Αντικείμενο της παρούσας εργασίας είναι η μελέτη των αττικών ναΐσκων της Κυβέλης με συμπληρωματικές μορφές, η διερεύνηση του αιτίου της εικονογραφίας τους μέσα από την εξέταση του θρησκειολογικού τους περιεχομένου και η τοποθέτησή τους σε ένα όσο το δυνατόν πιο σαφές χρονικό πλαίσιο. Μέσα από την έρευνα των ζητημάτων της εικονογραφίας και της λατρείας των μορφών, που συμπληρώνουν την παράσταση της ένθρονης θεάς στις παραστάδες ή την κόγχη των ναΐσκων και οφείλουν τη δημιουργία τους στην αθηναϊκή καλλιτεχνική έμπνευση του 4ου αι. π.Χ., διαφωτίζεται η σημασία και η λειτουργία των ιδιαίτερων αυτών θρησκευτικών μνημείων στην ιδιωτική και δημόσια ζωή των αρχαίων Ελλήνων προσθέτοντας έτσι μία ακόμη οπτική θεώρησης στο ανεξάντλητο θέμα της μητρώας λατρείας. Η εργασία διαρθρώνεται σε τέσσερα μέρη, καθένα από τα οποία χωρίζεται σε επιμέρους κεφάλαια και υποκεφάλαια. Στο Α΄ μέρος παρουσιάζονται οι ναΐσκοι αττικής προέλευσης, μεταξύ των οποίων και κάποιοι αδημοσίευτοι, και διαχωρίζονται σε δέκα εικονογραφικούς τύπους, ενώ επιχειρείται η τυπολογική κατάταξη και η χρονολογική τους προσέγγιση μέσα από την τεχνοτροπική τους ανάλυση και την εξέταση των αναλογιών τους. Στο Μέρος Β΄ θίγονται τα ζητήματα της εικονογραφίας των συμπληρωματικών μορφών της Κυβέλης, δηλαδή του νεανία, της δαδούχου κόρης, του Πανός και του παιδιού, με την παρουσίαση εικονογραφικών παραλλήλων της παράστασης των ναΐσκων. Εξετάζονται οι μορφές χωριστά σε αυτόνομα κεφάλαια μέσα από τα οποία προκύπτουν οι ενδείξεις για συσχετισμούς τους με συγκεκριμένες θεότητες, που διεκδικούν την ταυτότητά τους. Στο Μέρος Γ΄ παρουσιάζονται οι επιγραφικές και φιλολογικές πηγές που μαρτυρούν την άμεση και έμμεση σχέση μεταξύ της Κυβέλης και των θεοτήτων, που εμφανίζονται ως πιθανές συνοδευτικές της θεάς, και παρατίθενται οι μαρτυρίες θεοκρασίας της Μεγάλης Μητέρας με τις θεές Δήμητρα και Ρέα. Στο Μέρος Δ΄ εκτίθενται τα συμπεράσματα και οι απόψεις της γραφούσης σχετικά με την εικονογραφία των αττικών ναΐσκων της Κυβέλης με συμπληρωματικές μορφές. Η ταύτιση των συμπληρωματικών μορφών είναι προβληματική καθώς τα συνοδευτικά τους αντικείμενα, η οινοχόη για τον νεανία και οι δάδες για την κόρη, δεν αποτελούν ασφαλή διαγνωστικά σύμβολα. Επιχειρείται σύμφωνα με τα δεδομένα των προηγούμενων κεφαλαίων ερμηνεία σε πέντε επίπεδα των συνοδευτικών μορφών της Μητέρας των θεών καθώς και του εικονογραφικού περιεχομένου των ναΐσκων στο σύνολό του, που αφορούν τα συγκλίνοντα με τη θεά και τη λατρεία της χαρακτηριστικά στοιχεία των υπό μελέτη μορφών, παρατηρήσεις και συμπεράσματα που προκύπτουν από τη θεώρησή τους υπό το πρίσμα του συγκρητισμού με τη Δήμητρα και τη συγχώνευση του νοήματος της παράστασης των αττικών ναΐσκων με τον ελευσίνιο μύθο και την ορφική δογματική, ενώ παράλληλα αναθεωρούνται κάποιες παγιωμένες θέσεις τηςσύγχρονης έρευνας αναφορικά με την ερμηνεία των μορφών. Τέλος, δίνεται η ερμηνεία της παράστασης της Κυβέλης με παιδί στην αγκαλιά της στον μοναδικό ναΐσκο Ν39, σύμφωνα με την οποία απορρίπτεται η έως τώρα αποδεκτή ερμηνεία του παιδιού ως Άττιος.
Ο ζωγραφικός διάκοσμος του νάρθηκα και της λιτής της μονής Δοχειαρίου (1568)
Authors: Μπεκιάρης Αντώνιος
Published: August 2021

Η παρούσα μελέτη εστιάζει στον ζωγραφικό διάκοσμο του νάρθηκα και της λιτής του καθολικού της μονής Δοχειαρίου και αποτελεί την πρώτη συστηματική παρουσίαση των τοιχογραφιών του, η οποία έρχεται να συμπληρώσει την έως τώρα έρευνα για την ορθόδοξη μνημειακή ζωγραφική της περιόδου στα μεγάλα μοναστικά κέντρα του Αγίου Όρους και των Μετέωρων.Η ίδρυση της μονής Δοχειαρίου —χτισμένη στη δυτική πλευρά του Αγίου Όρους— ανάγεται στις αρχές του 11ου αι. Αρχικά αφιερωμένη στον άγιο Νικόλαο, παρουσιάζεται στις αρχές του 12ου αι. ως ανέκαθεν αφιερωμένη στον αρχάγγελο Μιχαήλ. Η αλλαγή αυτή συμπίπτει με την εμφάνιση δύο σημαντικών προσωπικοτήτων στην ιστορία της Δοχειαρίου, των ηγουμένων Ευθυμίου και Νεοφύτου, καθώς και το θαύμα των αρχαγγέλων στη μονή Δοχειαρίου (εύρεση θησαυρού), χάρη στο οποίο ολοκληρώθηκαν όχι μόνο οι εργασίες ανακαίνισης, αλλά άλλαξε και η αφιέρωσή της. Η σημερινή μορφή του καθολικού οφείλεται στην εκ βάθρων ανακαίνισή του με χορηγία του Μολδαβού ηγεμόνα Αλέξανδρου Λαπουσνεάνου (1552-1561 και 1563/64-1568).Στο εικονογραφικό πρόγραμμα του νάρθηκα και της λιτής της Δοχειαρίου βρίσκουν την πλήρη ανάπτυξή τους οι αρχές που διαμόρφωσαν το εικονογραφικό πρόγραμμα του νάρθηκα των ύστερων βυζαντινών χρόνων, σε άμεση πιθανώς σχέση με την εξέλιξή του στα μνημεία της Μολδαβίας κατά τον 16ο αιώνα. Οι αρχές αυτές εφαρμόζονται με κάποιες αποκλίσεις στα περισσότερα μνημεία της περιόδου. Οι δύο ευρείς αυτοί χώροι του καθολικού της Δοχειαρίου επιτρέπουν στον επικεφαλής ζωγράφο να αναπτύξει μεγαλύτερη πρωτοβουλία, σε σχέση με το καθιερωμένο και σαφώς πιο αυστηρό πρόγραμμα του κυρίως ναού, και μέσα από τις επιλογές του να προβληθούν οι καλλιτεχνικές και πνευματικές του αναζητήσεις, φωτίζοντας παράλληλα το ιδεολογικό υπόβαθρο και τις αντιλήψεις της εποχής.Η διεξοδική εικονογραφική και τεχνοτροπική ανάλυση του διακόσμου φανέρωσε ότι ο ζωγράφος της Δοχειαρίου κινείται αυστηρά στο πλαίσιο της “κρητικής” εικονογραφικής παράδοσης, όπως εκφράζεται στα μεγάλα μοναστικά κέντρα του Αγίου Όρους και των Μετεώρων, ενώ ακολουθεί μια καθιερωμένη κι αποδεκτή στο μοναστικό περιβάλλον εικαστική γλώσσα. Τον ανώνυμο ζωγράφο διακρίνει τεχνική επιδεξιότητα και αρτιότητα στην απόδοση των συνθέσεων, καθώς και ένας εκλεκτικισμός στην άντληση των προτύπων που προέρχονται στην πλειονότητά τους από την “Κρητική” Σχολή.Σε ένα τόσο εκτενές ζωγραφικό σύνολο (294 παραστάσεις) είναι βέβαιη η συμμετοχή ενός πολυμελούς συνεργείου, το οποίο κατευθύνεται από έναν έμπειρο ζωγράφο που καθορίζει τις αρχές στις οποίες θα κινηθούν οι βοηθοί και μαθητές του. Την ταύτιση του ανώνυμου ζωγράφου της Δοχειαρίου με τον Τζώρτζη επιβεβαίωσε η αναλυτική μελέτη των τοιχογραφιών του νάρθηκα και της λιτής, η οποία έδειξε τις στενές σχέσεις της ζωγραφικής ανάμεσα στις μονές Διονυσίου (τμήμα του διακόσμου), Μεταμόρφωσης Μετεώρων, Δουσίκου και Ρουσάνου.
Παραδοσιακά επαγγέλματα και λαϊκή τέχνη στην περιοχή της Φλώρινας
Authors: Ταμουτσέλης Νικόλαος
Published: August 2021

Το θέμα της διατριβής έχει τίτλο «Παραδοσιακά επαγγέλματα και Λαϊκή Τέχνη στην περιοχή της Φλώρινας, πρωτογενής καταγραφή υλικού και αξιοποίηση στην εκπαίδευση». Πρόκειται για μια μελέτη που εντάσσεται στην έρευνα της πολιτισμικής ταυτότητας της Φλώρινας. Αναζητά και καταγράφει τις δημιουργικές και κατασκευαστικές ομάδες, οι οποίες λειτουργούσαν ως οικογενειακές συντεχνίες, αλλά κυρίως ως ατομικές δραστηριότητες, στον τομέα της λαϊκής τέχνης από τον 19ο μέχρι τα μέσα του 20ου αιώνα. Το αντικείμενο της έρευνας είναι η αναζήτηση και καταγραφή των καλλιτεχνικών δραστηριοτήτων που ανέπτυξαν οι ομάδες - συντεχνίες των παραδοσιακών επαγγελμάτων στο τομέα της λαϊκής τέχνης. Η έρευνα θα εστιάσει στον ρόλο που διαδραμάτισαν αυτές οι καλλιτεχνικές ομάδες με τις κατασκευές προϊόντων μικρής ή μεγάλης κλίμακας, στην αισθητική πορεία και διαμόρφωση του χαρακτήρα της καταναλωτικής συμπεριφοράς των κατοίκων της περιοχής.Η λαϊκή καλλιτεχνική δημιουργία στην πόλη της Φλώρινας έχει αποτυπωθεί στις παρακάτω παραγωγικές εκφράσεις με:•Τη λαϊκή ζωγραφική, τη διακοσμητική των λαϊκών και αστικών κτηρίων της πόλης, όπως και τη διακοσμητική των ξύλινων ταβανιών.•Τη λιθογλυπτική και τη μαρμαρό – διακοσμητική.•Την ξυλογλυπτική με τα επαγγέλματα των ξυλουργών, μαραγκών, οι σαμαράδες, ξυλοκόποι – πριονάδες, κατασκευαστές μουσικών οργάνων, καρεκλάδες.•Την καλαθοπλεκτική.•Την τέχνη της κεντητικής – υφαντικής και ειδών χειροτεχνίας.•Την τέχνη της κεραμικής, με τις συντεχνίες των αγγειοπλαστών.•Την τέχνη της μεταλλοτεχνικής, όπως γανωματήδες, πεταλωτές, τεχνίτες της καγκελοποιίας κ.α.•Την τέχνη της επιγραφοποιίας.•Την κηροπλαστική.•Την καροποιία.Το ενδιαφέρον και η πρόκληση εντοπίζεται στο γεγονός ότι το θέμα που επιλέχτηκε για να αποτελέσει αντικείμενο έρευνας, προκαλεί ιδιαίτερο ενδιαφέρον να μελετηθεί, μέσα από την παραγωγή γραπτών τεκμηρίων, και συνεντεύξεις βιωμένης εμπειρίας - καταγραφή του πεδίου εφαρμογής, δηλαδή των εργαστηρίου των καλλιτεχνών, τα οποία συντέλεσαν στην ανάπτυξη του κοινωνικού, οικονομικού, και αισθητικού τομέα στην τοπική ιστορία.Η μελέτη στηρίζεται σε τρεις κατηγορίες δεδομένων, στα καθιερωμένα ιστορικά κειμήλια, στα σωζόμενα αντικείμενα της αντίστοιχης περιόδου, και στην αξιοποίηση των συνεντεύξεων βιωμένης εμπειρίας εντός των εργαστηρίων, που θα αναπτυχθούν. (45 Πληροφοριοδότες).Με βάση το υλικό που αντλήθηκε από τους 45 πληροφοριοδότες για τις τεχνικές και την όλη διαδικασία παραγωγής λαϊκών έργων, προκύπτουν τα μαθήματα, προτεινόμενες οργανωμένες δράσεις με τα Παιδαγωγικά και Εικαστικά ισοδύναμα που παρουσιάζουμε. Τις προτεινόμενες αυτές εικαστικές δράσεις 57 τον αριθμό, τις υλοποιήσαμε πιλοτικά και είναι προσαρμοσμένες για τις τάξεις του γυμνασίου, του δημοτικού και του νηπιαγωγείου. Οι οργανωμένες προτεινόμενες εικαστικές δράσεις, συνιστούν την πρωτότυπη συμβολή της έρευνας στην ανάδειξη της τοπικής κουλτούρας και ιδιαίτερα των καλλιτεχνών μαστόρων της περιοχής.
Ανάπτυξη του εναλλακτικού τουρισμού μέσω του μάρκετινγκ-μάνατζμεντ φορέων, οργανισμών και τουριστικών επιχειρήσεων
Authors: Παπαγεωργίου Αθηνά
Published: August 2021

Σκοπός της παρούσας μελέτης ήταν η διερεύνηση της ανάπτυξης των εναλλακτικών μορφών τουρισμού στο Νομό Μεσσηνίας, μέσω του μάνατζμεντ και του μάρκετινγκ φορέων, οργανισμών και σύγχρονων τουριστικών επιχειρήσεων. Οι ειδικότεροι στόχοι ήταν: - η διερεύνηση της στάσης των Φορέων του Νομού Μεσσηνίας απέναντι στον υφιστάμενο τουρισμό και τις προοπτικές ανάπτυξης των εναλλακτικών μορφών τουρισμού, - η διερεύνηση της στάσης της Τοπικής Αυτοδιοίκησης του Νομού Μεσσηνίας απέναντι στον υφιστάμενο τουρισμό και τις προοπτικές ανάπτυξης των εναλλακτικών μορφών τουρισμού, - η διερεύνηση της στάσης των Τοπικών Επιχειρήσεων του Νομού Μεσσηνίας απέναντι στον υφιστάμενο τουρισμό και τις προοπτικές ανάπτυξης των εναλλακτικών μορφών τουρισμού, - η καταγραφή των απόψεων και του βαθμού ικανοποίησης των καταναλωτών – τουριστών, Ελλήνων και ξένων, από τις παρεχόμενες υπηρεσίες και τα προϊόντα του Νομού Μεσσηνίας και – οι δυνατότητες συντονισμού ενεργειών και ανάπτυξης νέων σύγχρονων μεθόδων μάρκετινγκ και μάνατζμεντ από τους φορείς, τους οργανισμούς και τις εν γένει τουριστικές επιχειρήσεις που δραστηριοποιούνται στο νομό. […]
Aντίστροφη εφοδιαστική αλυσίδα και ευέλικτα πληροφοριακά συστήματα
Authors: Πανουσοπούλου Παγώνα
Published: August 2021

Η διδακτορική διατριβή με τίτλο: Αντίστροφη Εφοδιαστική Αλυσίδα και Ευέλικτα Πληροφοριακά Συστήματα: Μοντελοποίηση Διαδικασιών και Εφαρμογή στον κλάδο της κινητής τηλεφωνίας στην Ελλάδα στόχο έχει τη δημιουργία ενός ολιστικού μοντέλου εφαρμογής Reverse Logistics ενσωματώνοντας στοιχεία των τεχνολογιών και πληροφοριακών συστημάτων που χρησιμοποιούνται ή μπορούν να χρησιμοποιηθούν για την καλύτερη απόδοση του συστήματος, και την παράμετρο της ποιότητας και των δεικτών απόδοσης συστήματος RL. Η διατριβή εστιάζει στην εφαρμογή πρακτικών αντίστροφης εφοδιαστικής και του προτεινόμενου μοντέλου στον κλάδο της κινητής τηλεφωνίας, στον οποίο πραγματοποιήθηκε και πρωτογενής έρευνα. Η διατριβή αποτελείται από δύο μέρη, όπου στο πρώτο μέρος περιλαμβάνεται η παρουσίαση του ευρύτερου θεωρητικού πλαισίου και εννοιών πάνω στις οποίες δομείται το μοντέλο που προτείνεται. Το δεύτερο μέρος εστιάζει στην ποσοτική και ποιοτική έρευνα των παραμέτρων του μοντέλου, στον κλάδο των κινητών τηλεφώνων ώστε να εξεταστεί πως οι εταιρείες του κλάδου εφαρμόζουν την αντίστροφη εφοδιαστική αλυσίδα ώστε να γίνουν και οι αντίστοιχες προτάσεις αξιοποίησης του μοντέλου.
Η ενότητα της Εκκλησίας και τα σύγχρονα εκκλησιολογικά προβλήματα
Authors: Βρανισκόσκι Ιωάννης
Published: August 2021

Βασική προϋπόθεση για την ύπαρξη της Εκκλησίας είναι αυτή να είναι μία. Να συνάζει όλους και όλα και να τα ενώνει με το Θεό, στον Οποίο καθίσταται η αιώνια ύπαρξη όλης της κτίσης. Ξεκινώντας από αυτήν την προϋπόθεση αυτή η εργασία ερευνά τι γίνεται όταν αυτό το προαπαιτούμενο δεν εκπληρώνεται, και παράλληλα ερευνά ποιοί είναι οι λόγοι που τόσο δύσκολα επιτυγχάνεται η ενότητα της Εκκλησίας. Προσπαθεί να σημειώ¬σει τα μεγαλύτερα και τα πιο σημαντικά προβλήματα που υφίστανται ανάμεσα στους διαιρημένους Χριστιανούς. Παρ΄ όλα που το θέμα πρωτίστως είναι εκκλησιολογικό, αναφέρονται τα τριαδολογικά και χριστολογικά προβλήματα επειδή η εκκλησιολογία είναι άρρηκτα συνδεδεμένη με την τριαδολογία, τη χριστολογία και την πνευματολογία. Από τα μεγαλύτερα προβλήματα και τις διαφορετικές προσεγγίσεις στη θεολογία της Ανατολής και της Δύσης, οπωσδήποτε το σημαντικότερο αναφέρεται στο πού έγκειται η αιτία της υπάρξεως του Θεού, στον Πατέρα, όπως πρεσβεύει η Ορθόδοξη Εκκλησία ή στη Θεία ουσία όπως πιστεύουν οι Δυτικές Εκκλησίες. Μη διάκριση μεταξύ της θεολογίας και οικονομίας από την οποία απευθείας προέρχεται και το Filioque, μη αποδοχή της άκτιστης Θείας χάριτος, υιοθέτηση της διδασκαλίας περί του προορισμού, ή αντίθετα, σχεδόν νεστοριανίζουσες στάσεις ότι ο άνθρωπος σώζεται μόνο με τις δυνάμεις του, χωρίς τη χάρη του Θεού, είναι μόνο μερικά από τα μεγαλύτερα προβλήματα που υφίστανται. Από τα καθαρά εκκλησιολογικά προβλήματα ξεχωρίζονται τα εξής: τονισμός της ιστορικής υπάρξεως της Εκκλησίας και παραμέληση της εσχατολογικής, υπερτονισμός του ρόλου του «ενός» και παραμέληση των «πολλών», θέμα που άμεσα άπτεται με το ερώτημα του πρωτείου στη Ρωμαιοκαθολική Εκκλησία. Η ερώτηση της αυθεντίας του αλάθητου, στον Πάπα ή στην Αγία Γραφή, η ερώτηση της σχέσεως μεταξύ της τοπικής και οικουμενικής Εκκλησίας, το ρόλο του Επισκόπου στην Εκκλησίας, αυτά είναι τα καίρια και μεγαλύτερα προβλήματα μεταξύ της Ανατολικής Ορθόδοξης και Δυτικές Εκκλησίες, τα οποία μέχρι σήμερα μένουν άλυτα. Στην ερώτηση, αν υπάρχει ανάγκη να συνεχίσουν οι διάλογοι που διεξάγονται για την ενότητα της Εκκλησίας όταν οι θεολογικές διαφορές όχι μόνο παραμένουν, αλλά δεν είναι καθόλου αμελητέες, η απάντηση της εργασίας αυτής είναι ότι πάνω απ΄ όλα, στο πρόβλημα της ενότητας της Εκκλησίας δεν υπάρχει εναλλακτική λύση, και ο μοναδικός τρόπος να επιτευχτεί η ενότητα αυτή είναι μέσω του διαλόγου.
Ρεολογικός χαρακτηρισμός διεπιφανειών για τη μελέτη σταθερότητας γαλακτωμάτων με χρήση μη συμβατικών τασενεργών
Authors: Αμπατζίδης Χρήστος
Published: August 2021

Η παρούσα διατριβή έχει ως σκοπό α) το ρεολογικό και φυσικοχημικό χαρακτηρισμό διεπιφανειών με χρήση δύο μη-συμβατικών (βιοδιασπώμενων και βιοσυμβατών) επιφανειοδραστικών μορίων σε διεπιφάνειες αέρα-υγρού και υγρού-υγρού, β) την εφαρμογή των μη-συμβατικών τασενεργών στην παρασκευή γαλακτωμάτων και γ) τη ερμηνεία της σταθερότητας των γαλακτωμάτων με βάση τα ρεολογικά και φυσικοχημικά χαρακτηριστικά των διεπιφανειών. Τα μόρια έχουν δομή γλυκερολικού αιθέρα, στα οποία η υδρόφοβη ουρά αποτελείται από ανθρακική αλυσίδα με 12 άτομα άνθρακα και στην υδρόφιλη κεφαλή έχει τοποθετηθεί ένα αμινοξύ: φαινυλαλανίνη (PhGE12) και τυροσίνη (TyrGE12).Μετρήθηκαν η επιφανειακή και η διεπιφανειακή τάση (στατικές και δυναμικές) στις διεπιφάνειες αέρα-υγρού υγρού-υγρού, αντίστοιχα. Χρησιμοποιήθηκαν συμπληρωματικές τεχνικές, που καλύπτουν ευρύ φάσμα ηλικιών της διεπιφάνειας, με σκοπό να μετρηθεί η επιφανειοδραστικότητα και η κινητική της προσρόφησης των ενώσεων στις διεπιφάνειες.Έγιναν μετρήσεις της διασταλτικής (dilatational) ιξωδοελαστικότητας στις διεπιφάνειες αέρα-υγρού και υγρού-υγρού. Οι μετρήσεις των διεπιφανειακών διασταλτικών μέτρων αποθήκευσης και απώλειας φανερώνουν τον κυρίαρχο ελαστικό χαρακτήρα του στρώματος προσρόφησης. Οι τοπικές κορυφές στις τιμές και των δύο αυτών μεγεθών μαρτυρούν ότι με την αύξηση της συγκέντρωσης λαμβάνουν χώρα δομικές αλλαγές στη διεπιφάνεια, που δεν φαίνονται να επηρεάζονται, ή επηρεάζονται ελάχιστα, από την παρουσία μικηλλίων.Με σύγκριση των δύο μορίων παρατηρήθηκε ότι στις επιφανειακές με-τρήσεις αέρα-υγρού το μόριο TyrGE12 επιτυγχάνει πολύ χαμηλότερες τιμές επιφανειακής τάσης και επιδεικνύει γρηγορότερη επιφανειακή προσρόφηση από το μόριο PhGE12, ενώ επιπλέον λαμβάνει μεγαλύτερες τιμές ιξωδοελαστικότητας για συγκεντρώσεις κάτω από την CMC. Στις διεπιφανειακές μετρήσεις υγρού-υγρού, η κατάσταση αντιστρέφεται με το μόριο PhGE12 να επιδεικνύει χαμηλότερη διεπιφανειακή τάση και γρηγορότερη διεπιφανειακή προσρόφηση. Παρόλα αυτά, η διεπιφανειακή διασταλτική ιξωδοελαστικότητα είναι συγκρίσιμη για τα δύο μόρια PhGE12 και TyrGE12.Τα τασενεργά αυτά μόρια μελετήθηκαν ως σταθεροποιητές γαλακτωμάτων. Μετρήθηκαν η κατανομή μεγέθους σταγονιδίων, το ιξώδες των γαλακτωμάτων και η χρονική εξέλιξη του διαχωρισμού της ελαιώδους φάσης από την υδατική. Προέκυψε ότι τα γαλακτώματα του PhGE12 είναι σταθερότερα από τα γαλακτώματα του TyrGE12.
Ουσία και μορφή στον κινηματογράφο
Authors: Ξενίδης Όμηρος
Published: August 2021

Η εργασία αυτή προσεγγίζει φιλοσοφικά τη σχέση της μορφής με την ουσία του κινηματογράφου. Συγκεκριμένα, εξετάζει αναλυτικά το φαινόμενο της κίνησης των εικόνων, είτε αυτή αποδίδεται στην εξωτερική πραγματικότητα ως κινηματογραφική ταινία είτε εξελίσσεται στον εσωτερικό κόσμο του σκηνοθέτη και του θεατή. Απώτερος σκοπός της έρευνας είναι να εντοπίσει και να αναδείξει τα ενδότερα κρίσιμα στοιχεία που, χαρακτηρίζοντας αντίστοιχα τη μορφή οκτώ επιλεγμένων ταινιών, συντελούν ώστε να διευκρινιστεί η σχέση ανάμεσα στις κινηματογραφικές εικόνες και τη συναισθηματική κατάσταση των θεατών. Η αναλυτική εξέταση της έννοιας της κίνησης, η οποία παρουσιάζεται με έναν ιδιαίτερο τρόπο στις κινηματογραφικές ταινίες, έδειξε την ύπαρξη παραγόντων ουσίας που ευθύνονται για την πρόκληση συναισθηματικών μεταβολών στην εσωτερικότητα του θεατή. Η θέση ότι «η κίνηση είναι συγκίνηση» χρησιμοποιείται στη συνέχεια για να ερευνηθεί σε βάθος η φύση της κινηματογραφικής πραγματικότητας. Ο πλατωνικός μύθος του σπηλαίου εξετάζεται σε συνάρτηση με το ρόλο της φαντασίας στην παραγωγή μιας πραγματικότητας, την οποία η έρευνα συσχετίζει με την κινηματογραφική πραγματικότητα. Προσδιορίζονται, τέλος, τα σημεία ομοιότητας και διαφοράς ανάμεσα στην εξωτερική εμπειρία της ταινίας και την εσωτερική - συναισθηματική κατάσταση του θεατή.